정조 23년 · 목
書啓興德縣監李趾光屢典州郡素有聲績而今則年衰昏耗事多遺失吏敢恣意民受實害歉歲災政尤所難愼營門所俵爲六百六十一結十五卜六束而該色輩從中偸弄之數恰爲六十一結五十八卜營門兩次停退米合八百石租合二千一百石而米八十七石則稱以民間分給剩餘苟充吏還而渾停雖緣停退數爻之夥然而難免區處之失宜昨秋還上米未捧四百石零租一千七百四十石零而以已捧樣磨勘當此窮春方張收捧法條有違繹騷多端還米執錢則一百五十二石每石四兩四錢收捧一百二十石以收逋樣每石二兩五錢懲納還租執錢則一百五十石每石一兩七錢六分收捧三百七十一石每石一兩五錢收捧一千二百石以收逋樣每石一兩懲納價本之前後低仰民怨至今未已昨冬儲置米二百五十石營關作錢時稱以年久腐傷以米租高價代捧者充數移納儲置米則元數自如還穀則自歸欠縮零錢則消瀜於該色收逋例所捧則以一兩還分僅爲四百石災年懲債朝禁至嚴而吏輩夤緣以杖以囚刻期督捧然聲載路至於賑政則餽粥或有淡濁之異給糧不無精麤之弊前後犯科雖無染指之跡昏謬見欺亦是自已之罪金溝縣令成鼎柱俵災後査括偸弄非不綜詳而猶有一結五十卜隱漏設賑時接濟飢民亦云誠勤而至多十五口捐瘠昨年綿農大登木價至歇而每疋以二兩九錢五分收捧以一兩七八錢貿取七八升木餘數不下一兩一二錢宜有窮民之稱冤而莫察大同吏作奸民間結錢該色恣意例食逃避外朴則雖爲捉囚而未免疊徵於元戶謗讟入聞需米不過官用而庫色輩少無畏忌一斛所捧至於十七八斗之濫歉歲貧民實爲矜惻祀壇修治在所敬謹而社壇只有墻垣初無紅箭門位牌閣蓋瓦往往頹落門無銷鑰隨風開閉塵埃堆積於卓上古阜郡守李邦億吏多奸猾志在嚴束親執分災四十九結零不足於元災者卽以需米條減給留意簽丁六百餘名虛額於各里者査得隱漏戶塡充倉庭賑餽能令男女分席公廨繕修只使吏奴赴役而至於稅米捧上過加嚴督校差四出勒賣貧民之家舍釜鼎不無騷擾之端臨陂縣令李鍾淑災有均俵之頌賑多精抄之譽流丐之過境者爲之給糧堤洑之疏築處躬自勸民昨秋捧還時折簡於境內班戶使之趁期準納今春作農時給價於無牛貧民令以待秋償租能得爲治之要而牛禁稍弛官庖依舊至有場市間屠敗之弊以上本道栍邑務安縣監李弘源以尤甚之邑當公賑之時災政賑事各有條理流戶賴以奠居太守惟恐或去而第以思慮太過剛斷稍欠民訴題決自致移時門多滯訟之弊咸平縣監金箕憲昨年年事殆同尤甚而得災不優實惠未究民怨先作至謂之太守不善周旋之致牛禁至嚴官庖能斷可謂奉遵朝令而犯屠者之徵贖至三十餘兩之多有違法意靈光郡守朴聖泰四載居官治固鍊熟俵災捧還別無訾毀而但以鄕任之遞易頻數不無人言茂長縣監李儒修到官之初銳意圖治賑政頗勤每事欲擧而民訴之題出語多隱晦曲直難卞吏輩之賈衒意在當試奸僞莫察扶安縣監金麟淳初政勸士旣副邑子之望災歲周飢亦多浦民之頌而吏習自來奸猾倉穀間有濫受頗欠束濕之政全州判官沈養之邑吏仍居於沃野倉多奸弊廳隸收斂於還民石取斗粟是爲招謗之端而政旣公平治不煩擾亦有稱頌金堤郡守金相穆昨年農形雖云差勝於再昨年荐歉之餘民多罄竭而捧䅋之時替送鄕所不無斛濫之弊檢督之任差出班戶以至杖囚之擧謗言固有而治聲無損萬頃縣令李德鉉捧糴時專尙嚴猛杖數頗濫飢寒老弱俱不得免至有遘癘不救者雖云邂逅民有由我之怨春間給種一任於各里統首反爲渠輩循私之資貧戶所受多不過一斗少則七八升年事雖比再昨年差勝種還在所加意而莫察操縱之弊以致不均之怨至於災賑之政極其精詳有譽而無毀沃溝縣監鄭來百以災則分俵旣均以賑則賙恤亦勤譽言播聞而還穀分給只抄實戶貧民多向隅之歎官牛點考旣違其時該色有捧賂之弊咸悅縣監李寅采執災時躬審精詳吏莫售奸傳關米除減自當民蒙實惠頌聲溢於境內而貸錢於富民貿置累百包米及當各邑稅米以錢防納之時準價發賣以償本錢而剩米則以自備條用補賑資原其事實雖異於立本論其嫌跡終涉於料販龍安縣監金東賢戶少還多已爲一邑之痼弊雖値飢歲民不願受而其所謂精穀則盡歸於賑資麤穀則勒給於還民不思矯蘇之方率多顚錯之患至於兼官咸㤝時有決堤注秧者則捉治堤監官責以胡不儲水以待移秧之時民皆傳笑以不解事而其在災政賑政則誠心殫竭是故無怨益山郡守金箕南俵災雖曰親執而該色偸弄多爲二十八結八十五卜四束賑政可謂稍勤而面任作奸至有當入而不入不當入而入大同來則該吏以錢預捧罪抵刑配而末乃以官役米替當每石九兩三錢的定疊徵數爲五十六石零倉還執錢時租三百七十石每石二兩三錢收捧二百石兩該色自食八十石官耗用九十石營主人役價給米八十四石每石五兩七錢收捧三十石京主人給二十石兵營主人給三十四石監營主人給七十四石以族還每石三兩收捧仍爲分給倉穀之擅自執錢穀價之隨意高下俱係法外而矇未覺察民怨藉還穀太半虛穀一石幾不滿十斗而各面主人輩每石一斗三升收斂此亦民怨之一端不能檢束其子率畜他邑官婢奪入校廳別設一座多干官政便成奸藪吏奴之不附者私自用棍鄕任之差出者暗地受賂駭悖之行醜穢之聲聞於隣境吏民莫不唾罵礪山府使宋益休捧還不擾民間設賑頗有譽言而家在咫尺略有鄙瑣之謗邑是兼營未盡戢盜之政火賊屢警於近地而詗捕不嚴參禮察訪金麟采治郵務從周便做事可見誠勤別無貽弊之端而驛卒輩之過去店舍逶入殘寺不無討索之患以上本道沿路守令察訪全羅監司李得臣奉法謹約殫誠圖報一道按察旣任承流之責兩歲歉荒益勉拯救之方停退加數雖未稱當而亶出爲民之意災結劃給或有厚簿而蓋因列邑之請巡到賑邑親餽飢民關飭列郡盡疏堤堰非但民戶之賴安亦多農夫之蒙利而道臣體重只擧其槪全州營將白東運荒歲譏詗在所加意而境內竊發間多爲患全羅中軍權煥束伍無闕毀譽無聞以上本道監司營將中軍法聖僉使李膺福稅米捧上每委監色不無濫斛之弊以致民怨群山僉使趙雲衢稅捧頗精民頌已著而差欠振刷默毛浦萬戶金龍弼殘鎭救急別無疵聞格浦別將金麗晃居鎭雖曰無疵禁䂨胡爲不勤木浦萬戶林震澤歉歲殘鎭殫誠賙飢鎭卒有譽以上本道沿路邊將恩津縣監李義敎賑政勤實治法簡易稅米之捧先察村民之艱苦少侯麥秋之刈獲民多便之尼城縣監李性重聲績夙著鍊熟做去昨秋捧還已極精實今春救飢亦勤措辦官有自備之惠民無流丐之患而稅米輸倉之時民從結數而出貰或有人言公州判官金箕應孔路劇邑安詳爲治而聲名漸損於初到時賑政則雖曰自當而抄飢不均稅捧則過於嚴督而貧戶離境畢賑後宰牛設宴買帖村人監賑校吏一時齊會而命妓給楮遍受錢帖於各人至有鄙瑣之謗天安郡守李魯在年少而手熟訟平而事簡不作干譽之政而民懷慈諒克殫濟荒之策而飢無顚連稷山縣監韓復衍災年殘局銳意圖治分還而老校信聽邑有兩倅之稱捧稅而監色替行斛多濫雜之弊成歡察訪姜世鷹各站收貢每致騷擾之患郵騎賣貰全昧禁戢之方而濫觴濫杖尤爲招謗之端以上忠淸道沿路守令察訪公州營將兪碩柱戢盜旣猛未聞村閭間竊發束校且嚴以杜出使輩貽弊公州中軍柳鎭燁年雖衰邁所䙡勤恪分糶簽丁姑無顯疵以上忠淸道沿路營將中軍振威縣令尹應鉉做官綜明一如初到而當此農殷還民之朝聚暮受蓋緣曠官之致華城判官金思羲束濕之方雖或爲欠綜鍊之治固自有餘迎華察訪李元膺自縣而郵一心奉公撫卒攻駒綽有餘裕廣州判官朴彬源謹守規度治尙恬簡蓋其不擾之政吏民俱便果川縣監金鋼挾路植柳村民趨令揭榜禁松樵竪知戢入境問治分還稱平以上京畿沿路守令察訪○別單一右沿列邑之昨年年事統以言之則未免歉荒而一邑一面之內優劣各殊此所謂穴農繼以代播之穀亦皆登熟比諸再昨年農形固有間焉而民情之遑汲實緣荐飢災報之張皇從以優數惟我聖上爲民一念宵旰憧憧道臣之請無不曲從至有量宜加俵之命環一道幾萬生靈賴以全活雖愚夫愚婦莫不歌詠聖澤而大抵俵災之法在精不在多精則均均然後實惠下究當初道啓之加請固矣而旣已準請之後又不如數加俵恐非十分稱停之道雖以停退言之道內之尤甚邑之次邑各有分等停退之三分一四分一亦有分數則今番兩次停退易致還簿之紊亂反啓奸吏之夤緣此後則令廟堂申飭道臣無論災結停退務從精約停當狀請恐合事宜一先相土宜以盡地利卽農家之常法而湖南之民專以注秧爲事其所謂播種乾付僅爲百之一焉故每値暵乾之歲則率多陳荒之患雖以再昨年言之注秧之民在在失業上農之家未見擔石之收惟其所業專於一邊之致昨年則或有試以播種者或有代爲乾播處年雖告歉而不至大無者卽其效也蓋金堤萬頃等諸邑都是長坪廣野而但水根闊遠不可以小小洑堰遍爲灌漑則其小水根無水根處隨宜播穀何所不可而習俗難變農利不廣尙何望雨暘之每歲均適而不思後日之慮乎臣於潛行時每逢老農而問之則以爲播種有再耘三耘之勞乾播用力最鉅且生穀之數不如注秧終不寤旱歲之專失其業只緣南民懒於爲農憚其服力不知注秧與種付之幷行而各收其利此法最宜於南土而其量宜勸課惟在守土之臣請令廟堂關飭該道曉諭農民加意付播俾有實效一楮竹之政前後朝飭不啻申嚴而近來節扇之爲弊紙地之踴貴愈往愈甚此由楮竹之不生故也試以臣所絰歷處言之右沿一路荒田廢址之可以栽種處不爲不多而民不爲業者畏其官稅營納之竝侵寧爲等棄之地而初不欲栽植此則不爲也非不能也竹田則各有土宜右道不如左道之苞盛而至於楮田地非不足也且楮是一年之草一番刈取則其由已櫱歲茁長爲利甚博彼南民豈不樂赴而齊勸乎係是空閑之地且非生穀之土則一任其陳廢實非盡地利之道故臣於興德縣出道時移關監營使之勸種而亦令廟堂更加關飭隨處栽植以資生業營卜定官徵稅一竝勿侵俾信朝令恐合事宜一漆之爲用許多而生漆之爲弊尤甚官用與營卜定必以生漆徵納於民所謂給價者有名而無實官吏又從以消瀜之其實便是白徵而每當營卜定時必也伐鼓動民四出勒斫一番策應則連阡之樹蕩然無餘產漆之地不爲不多而樹之生有限漆之用無窮已是難支之弊而小民之爲業於漆者漸不如前漆安得不貴無論用之緊漫必取生漆故成一痼弊繼自今除非應用外皆以火漆卜定給價亦爲準數著爲恒式恐合事宜一井邑等七邑田稅之輸納於法聖誠一巨瘼七邑之距法聖程道遼遠近則百餘里遠爲二百里轉輸之勞已不勝言而間涉黃龍之險川輒有渰溺之患民願擧切於捨遠而取近近莫如興德之沙浦沙浦之距七邑遠則百餘里近爲三四十里而又是法聖漕船往來之路也法聖沙浦之間隔以七山大洋船隻之臭載非止一再今若依願附近則稅納無就遠之苦裝載有避險之利可謂公私兩便而領運如前以法聖爲定只於漕船過路同時離發則在法聖亦免七山乘危之勞豈可以鎭卒一時之失利不念七邑民同然之願乎年前故相臣金履素自長城還朝稟達筵中關諭本道兩處便否使之論報而尙此中止臣旣聞於道路亦於興德縣詳問事實前聞果不爽衆民之願旣如是至切則合有變通之道一金堤等諸邑稅米必須京江船裝載每當捧稅之時船人輩來留該邑弊端不一而庫色與之符同官長略不畏忌米色之點退容易斛上之厚捧狼藉苟究奸竇都在石偸斗米以此補縮之計也災歲窮民一粒艱辛而此輩之侵求無厭誠爲矜閔一船裝發準給二百石海糧則在渠輩亦云不少而猶有此科外之弊決不可一任其恣意請令該司嚴加禁斷